
Monoszló Péter erdélyi püspök (1270–1307) életútja

     Monoszló nb. Péter erdélyi püspök az Árpád-kor utolsó évtizedeinek és az azt követő interregnumnak egyik legfontosabb egyházpolitikai szereplője. Eddig mindössze egy életrajza született, Temesváry János tollából, 1922-ben. Jelen dolgozatomban a püspök tevékenységét tematikusan szeretném bemutatni, a teljes forrásanyag és az újabb szakirodalom eredményeinek fényében. Életrajzának megismerése által közelebb kerülhetünk a kor főpapi szellemiségének megismeréséhez.
      Családi kapcsolatai és személyes képességei egy ambiciózus, mágnáséhoz hasonló politikai tevékenység alapját képezték. Az erdélyi püspök mindig a legerősebb trónjelöltet támogatta, annak tudatában, hogy egy erős központi hatalom fennállása püspökségének létérdeke. Püspöktársaihoz hasonlóan ellenállt a pogánynak tartott IV. László király kunbarát politikájának. Harmónikus kapcsolatot ápolt az erdélyi vajdákkal és a helyi nemességgel, azonban nem kerülte el a fegyveres konfliktust sem, ha püspökségének érdeke megkívánta. Hasonlóan viszonyult kora egyházi társadalmához is. Püspökségének legvéresebb epizódja az 1277. évi szász betörés volt, amelynek során a város lakossága és egyházi épületei igen komoly károkat szenvedtek.
     Politikai befolyása lehetővé tette egy nagy összefüggő birtoktömb kialakítását Kolozs vármegyében. Péter püspök a kor követelményei szerint szervezte meg a rendelkezésére álló birtokokat, így jövedelme lehetővé tette egy nagyszabású építkezési program kialakítását, amelynek része volt a gyulafehérvári székesegyház helyreállítása és befejezése. A püspökség katonai hatalmának növelésére és birtokainak hatékonyabb igazgatása érdekében Péter püspök két kővárat is épített.
      Püspökünk tevékenységének köszönhetően az erdélyi egyházmegye vagyona és presztízse jelentősen növekedett. Így érthető, hogy Péter püspök halála után Kán nb. László vajda minden áron saját emberét akarta ültetni a püspöki székbe. Igen valószínű, hogy Péter püspök emlékezete jelentős szerepet játszott abban, hogy a későbbiekben is a káptalan a mágnás családok sorából szerette volna püspökét megválasztani. 
     Péter püspök tettei egy gyakorlati vallásosságra utalnak, amelynek fő célja egyháza jogainak és szabadságainak védelme. Tevékenységének céljait jól összegzi egyik oklevelének arengája: In rerum ecclesiasticarum agendis semper meliora prospiciuntur et utiliora attenduntur, ad hoc ut Dei ecclesia in suo statu tuta permaneat, et in suis bonis sit tranquilla.



